HUXI

1

Erimerek oho Moaw pe wà

1 Izaew izuapyapyr umumaw kwarahy tetea’u tuwihaw ikàg wera’u ma’e hereko ’ym pà a’e wà. Heta amo tuwihaw waneruze’egar romo a’e kwarahy rehe wà. A’e kwarahy rehe amo ’ar mehe uhem ma’uhez taw uhua’u ma’e Izaew izuapyapyr wanupe kury. A’e rupi amo awa Merez taw pe har Zuta izuapyapyr waiwy rehe har a’e kury, wata oho wemireko heraha pà mokoz wa’yr waneraha pà amo ae ywy Moaw her ma’e pe a’e kury. Uzapo weko haw a’e pe wà. 2 A’e awa a’e, Erimerek her romo a’e. Noemi hemireko her romo a’e. Marom Kiriom ta’yr waner romo a’e wà. Eparat tawhu parer romo wanekon wà. Eparat namuite kwaw Merez taw Zuta ywy rehe har wi a’e. Oho Moaw ywy rehe wà. Upyta a’e pe wiko pà wà. 3 Amo kwarahy pawire umàno Erimerek. Noemi wiko a’e mokoz umemyr wanehe we a’e kury. 4 Imemyr wereko kuzàwaza Moaw waiwy rehe har wemireko romo wà. Amo kuzà Oripa her romo a’e. Inugwer kuzà Huxi her romo a’e. Umumaw etea’i 10 kwarahy a’e pe wiko pà wà. 5 Na’e Marom umàno a’e kury. Umàno Kiriom a’e no. Upyta Noemi umen ’ym pà umemyr ’ym pà a’e.

Uzewyr oho Merez pe wà

6 A’e ’ar mehe Tupàn Tuweharupi Wiko Ma’e upytywà Izaew izuapyapyr wanereko a’e wà. Opo’o arozràn tetea’u waiko wà kury. Heta temi’u wanupe kury. Upaw wama’uhez haw uhua’u ma’e wanuwi. Wenu Noemi wanemi’u heta haw imume’u haw. A’e rupi uzemuàgà’ym Moaw ywy wi uhem àwàm rehe umemytaty kwer wanehe we a’e kury. 7 Uhem oho a’e wi Zuta ywy piarupi wà. 8 Wata mehe uze’eg Noemi umemytaty kwer wanupe. — Pezewyr peneko awer pe nehe. Pepyta a’e pe pehy wapyr nehe tuwe. Tupàn Tuweharupi Wiko Ma’e uzapo ikatuahy ma’e peme a’e nehe, ta’e peiko ikatuahy ma’e romo ihewe pe no kyn wà. Pezapo ikatuahy ma’e heànàm umàno ma’e kwer wanekuwe mehe we wanupe pe no kyn wà. 9 Tuwe Tupàn pemumen kar wi nehe. Tuwe heta peneko àwàm ikatu ma’e peme nehe no, i’i wanupe. Na’e uzurupyter umemytaty kwer a’e wà kury. — Zazur rihi, i’i wanupe kury. Imemytaty kwer uzypyrog uzai’oahy pà wà. 10 — Nan. Nuruzewyr kwaw nehe. Oroho putar nerupi nehe. Urupyta putar neànàm wainuromo nehe, i’i izupe wà.

11 — Pezewyr peho hememyr wà. Màràzàwe tuwe peho wer herupi. Aipo hememyr wi putar nehe. Aipo hememyr ràm awa wiko putar pemen romo wà nehe. 12 Pezewyr peneko awer pe nehe, ta’e hehya’uhez ihe kury, kyn. Napuner kwaw hemen wi haw rehe nehe. Napuner kwaw hememyr wi haw rehe kury. Aze mo hemen wi, aze mo kutàri hemen wi, aze mo hememyr wi, 13 aipo peàro mo hememyr watua’u haw. Aipo peputar mo pemen romo pe wà. Azeharomoete napeputar kwaw agwer ma’e. Napeàro iwer mo pe wà. Tupàn Tuweharupi Wiko Ma’e wiko hekutyr a’e, ikatu ’ym ma’e imuzeapo kar pà ihewe a’e. Numukatu kwaw hereko haw. A’e rupi azemumikahy ihe, ta’e pepuraraw ma’erahy peiko pe no kyn, i’i wanupe. 14 Uzypyrog wi uzai’oahy pà wà. A’e mehe Oripa uhem oho umehy kwer wi kury. Uzurupyter wà. — Zazur rihi, i’i uzeupeupe wà. Uzewyr oho wànàm wanupe. Huxi zutyka’i upyta umehy kwer rehe we a’e.

15 — Eme’egatu nemen tywyraty kwer rehe nehe. Uzewyr wànàm wanupe uzar tupàn a’ua’u wanupe. Ezewyr eho hupi nereko awer pe nehe, i’i izupe.

16 Na’e uze’eg Huxi umehy kwer pe. — Eho zo herupi nehe, ere zo ihewe nehe. — Etyryk ihewi nehe, ere zo ihewe nehe. Wyzài tawhu pe wyzài ywy rehe neho mehe, aha putar nerupi ihe nehe no. Wyzài ywy rehe nereko mehe, aiko putar a’e pe ihe nehe no. Neànàm wiko putar heànàm romo wà nehe. Tupàn nezar wiko putar hezar romo a’e nehe no, i’i Huxi umehy kwer pe. 17 — Wyzài ywy rehe nemàno mehe nehe, àmàno putar a’e pe ihe nehe no, utym putar heretekwer a’e pe wà nehe no. Aze wyzài ma’e hemono kar newi nehe, tuwe Tupàn uzepyk herehe nehe. Xo nemàno haw zo, xo hemàno haw zo hemunyryk kar putar newi a’e nehe, i’i izupe.

18 Azeharomoete Huxi iho wer hupi a’e. A’e rupi nuze’eg wi kwaw Noemi izupe. 19 Wata wi oho waiko wà. Te uhem Merez taw pe wà. A’e pe wahem mehe teko paw ipytuhegatu urywete romo wà. — Noemi aipo, i’i kuzàgwer uzeupeupe wà.

20 — Hurywete ma’e, i’i Noemi her ze’egete rupi. — Imuiro kar pyrer, i’i Mara ze’egete rupi. — Noemi, hurywete ma’e, peze zo ihewe nehe. — Mara, imuiro kar pyrer, peze ihewe nehe kury. Ta’e Tupàn ikàg wera’u ma’e umuiro kar hereko haw ihewe a’e no ’y, i’i wanupe. 21 Xe wi hehem ire heta ikatu ma’e tetea’u ihewe. Tupàn hemuzewyr kar xe ma’e hereko ’ymar romo a’e kury. A’e rupi — Hurywete ma’e, peze zo ihewe nehe. Ta’e Tupàn ikàg wera’u ma’e upuraraw kar ma’erahy ihewe a’e, ’y. Hemuzemumikahy kar a’e, i’i wanupe.

22 Nezewe uzewyr Noemi Moaw ywy wi umemytaty kwer Huxi her ma’e rupi Moaw ywy rehe arer rupi a’e. Wahem mehe teko opo’o arozràn waiko oko pe wà. Uzypyrog ipo’o pà a’e ’ar mehe wà. — Xewar, i’i teko a’e arozràn pe wà.

2

Oho Huxi ko pe a’e

1 Amo Noemi iànàm a’e pe hekon a’e. Moaz her romo a’e. Awa hemetarer katu ma’e romo ikàg ma’e romo hekon a’e. Noemi imen umàno ma’e kwer iànàm romo hekon a’e. Erimerek her romo a’e.

2 Amo ’ar mehe Huxi uze’eg Noemi pe a’e kury. — Tuwe aha ko pe ma’etymaw pe arozràn ywy rehe u’ar ma’e kwer imono’og pà zanewe ihe nehe. Aze ru’u amo uma’ereko ma’e hemuata kar putar uzeaikweromo arozràn u’ar ma’e kwer imono’og kar pà ihewe a’e nehe, i’i izupe. — Eho kyn, hememyr, i’i Noemi izupe.

3 A’e rupi oho Huxi ko pe kury. Wata oho uma’ereko ma’e wanaikweromo. Omono’og arozràn ywy rehe u’ar ma’e kwer oho iko. Wixe Huxi Moaz ko pe ikwaw ’ym pà kury. Erimerek iànàm romo hekon a’e.

4 A’e ’ar mehe we uhem Moaz Merez wi uma’ereko ma’e wanupe uze’eg pà. — Tuwe Tupàn Tuweharupi Wiko Ma’e wiko penehe we a’e nehe, i’i wanupe. — Tuwe Tupàn Tuweharupi Wiko Ma’e uzapo ikatuahy ma’e newe nehe, i’i izupe wà.

5 Upuranu Moaz uma’ereko ma’e wanuwihaw rehe. — A’e kuzàwaza pe pe har a’e. Mon aipo a’e, i’i izupe.

6 — Moaw ywy rehe arer Noemi hupi ur ma’e kwer romo hekon a’e. 7 — Tuwe aha uma’ereko ma’e wanaikweromo ihe nehe, arozràn ywy rehe u’ar ma’e kwer imono’og pà ihe nehe, i’i kwez ihewe. A’e rupi uzypyrog izi’itahy uma’ereko pà. Te tàrityka’i uma’ereko iko a’e. Xo pitài haw upytu’u tàpuzràn wype, i’i izupe.

8 Na’e uze’eg Moaz Huxi pe kury. — Einu katu heze’eg nehe, herazyr. Eho zo amo ae ko pe arozràn imono’og pà nehe. Epyta xe nehe. Ema’ereko ihewe uma’ereko ma’e wanuwake nehe. 9 Ezeapyaka katu nehe. Eho wanupi ko wama’ereko àwàm me nehe. — Pepokok zo hehe nehe, a’e heremiruze’eg uma’ereko ma’e wanupe ihe, nerehe heze’eg pà ihe. Aze neiwez nehe, ei’u ’y uma’ereko ma’e waneminuhem kwer pupe nehe, i’i Moaz Huxi pe.

10 Na’e wapyk Huxi upenàràg rehe uwa imuhyk pà ywy rehe henataromo kury. — Màràzàwe tuwe erezekaiw herehe ne. Màràzàwe tuwe ikatu ma’e erezapo iko ihewe. Amo ae ywy rehe arer romo aiko ihe, i’i izupe.

11 — Nemen imàno re erepytywàgatu nemehy iko ne. Aenu neremiapo kwer imume’u awer ihe. Erepuir neru wi. Erepuir nehy wi no. Erezur xe teko neremigwaw ’ym wainuromo nereko pà. Akwaw a’e ma’e neremiapo kwer ihe. 12 Tuwe Tupàn uzapo ikatuahy ma’e newe neremiapo kwer hekuzaromo a’e nehe. Erezur Tupàn Tuweharupi Wiko Ma’e Izaew wazar ikàgaw hekar pà no. Tuwe hekuzar uhua’u ma’e umur newe nehe, i’i Moaz kuzà pe.

13 — Nekatuahy iko ihewe. Hemurywete kar iko, ta’e nekatu haw rupi ereze’eg iko ihewe ne ’y. Azeharomoete wyzài kuzà newe uma’ereko ma’e ikatu wera’u newe ihewi wà, i’i Huxi izupe.

14 Wamai’u mehe Moaz uze’eg wi Huxi pe kury. — Ezur xe. Epyhyk typy’ak kury. Emuàkym uwà tykwer pupe i’u pà kury, i’i izupe. Na’e wapyk uma’ereko ma’e wanuwake kury. Omono Moaz arozràn xewar her ma’e imihir pyrer izupe Huxi pe kury. U’u katu. Hewykàtà kury. Heta we temi’u. 15 Upu’àm wi Huxi arozràn u’ar ma’e kwer imono’og pà. A’e ’ar mehe Moaz uze’eg wi uma’ereko ma’e wanupe. — Aze upyhyk arozràn peinuromo nehe, ipo’o mehe eze’egahy zo izupe nehe. 16 Tuwe pemu’ar kar amo arozràn penemipo’o kwer nehe. Tuwe omono’og nehe. Eze’egahy zo izupe nehe, i’i wanupe.

17 Nezewe Huxi omono’og arozràn u’ar ma’e kwer oho iko. Te karuketea’i mehe. A’e re oxooxok arozràn wemipyhyk kwer. Hemipyhyk kwer ixoixok pyrer a’e, heta 25 kir ipuhuz haw a’e. 18 Upyhyk arozràn kury, uzewyr taw pe wemimono’og kwer hexak kar pà umehy kwer pe kury. Omono a’e temi’u ikurer izupe no. 19 Na’e Noemi upuranu hehe kury. — Ma’e pe eremono’og arozràn u’ar ma’e kwer kutàri ne ra’e. Ma’e pe erema’ereko kutàri ra’e. Tuwe Tupàn uzapo ikatu ma’e a’e awa nepytywà arer pe a’e nehe, i’i umemytaty kwer pe. — Ama’ereko awa Moaz her ma’e iko pe kutàri ihe, i’i umehy kwer pe. 20 — Tuwe Tupàn Tuweharupi Wiko Ma’e uzapo ikatuahy ma’e Moaz pe nehe. Ikatu tuwe tuweharupi a’e. Ikatu wikuwe ma’e wanupe. Ikatu umàno ma’e kwer wanupe no, ta’e ikatu umàno ma’e kwer waànàm wanupe wapytywà pà a’e xe. A’e awa wiko tuwe zaneànàm romo a’e. Zaneànàm zanepytywà har romo hekon a’e, i’i izupe.

21 — A’e ma’e ikatu ma’e paw uzapo ihewe a’e. Amo ae ma’e ikatu ma’e umume’u ihewe a’e no. — Erepuner uma’ereko ma’e wanehe we nema’ereko haw rehe nehe, te arozràn po’o haw imumaw pà nehe, i’i ihewe, i’i Huxi umehy kwer pe.

22 Na’e uze’eg wi Noemi umemytaty pe. — Eho kuzà uma’ereko ma’e wanupi nehe, hememyr. Aze mo erema’ereko amo ae awa iko pe, uze’eg zemueteahy mo nerehe wà, uze’eg urywahyahy mo nerehe wà, i’i izupe.

23 A’e rupi uma’ereko Huxi oho iko Moaz hemiruze’eg wanehe we arozràn imono’og pà kury, xewar imono’og pà no. Te ipo’o haw upaw kury. Wiko wi wi umehy kwer ipyr no.

3

Moaz ikatu Huxi pe a’e

1 Amo ’ar mehe uze’eg Noemi Huxi pe kury. — Hememyr. Aekar putar amo awa nemen ràm romo ihe nehe kury. Nezewe mehe heta putar tàpuz newe nehe, heta putar nememyr newe wà nehe no. 2 Nema’enukwaw Moaz rehe. Nemuma’ereko kar wemiruze’eg wanehe we a’e. Zaneànàm romo hekon a’e. Kutàri pyhaw oho putar arozràn xewar ixoixok pà nehe. 3 Ezapo ma’e heze’eg rupi katete nehe kury. Ezahak nehe. Emono kàpuhàg neretekwer rehe nehe. Emunehew neropoz ikatu wera’u ma’e nehe. A’e re eho Moaz ima’ereko haw pe nehe. Ezexak kar zo izupe nehe. Tuwe umai’u ràgypy nehe rihi. Tuwe u’u uwà tykwer nehe no. 4 A’e re oho putar uker pà nehe. Eme’egatu iker àwàm rehe nehe. I’aw ire eupir zewàwànaw ipy ’aromo har nehe. E’aw a’e pe zewàwànaw iwype nehe. A’e ae umume’u putar neremiapo ràm nerexak mehe a’e nehe, i’i izupe.

5 — Azapo putar ma’e paw neze’eg rupi katete ihe nehe, i’i umehy kwer pe.

6 A’e rupi oho Huxi arozràn ixoixokaw pe kury. Uzapo ma’e paw umehy kwer ze’eg rupi katete. 7 Moaz imai’u paw ire kury. Uwà tykwer umurywete kar i’u re. A’e rupi uker oho xewar imono’og pyrer huwake. Na’e ur mewe katu Huxi kury. Upir zewàwànaw ipy wi kury. U’aw a’e pe zewàwànaw iwype ipy huwake kury. 8 Pyaze mehe na’arewahy ume’e kury. Wapyk in a’e pe. Ipytuhegatu ta’e wexak amo kuzà upy huwake iker mehe xe.

9 Upuranu hehe. — Mo romo ereiko ne, i’i izupe. — Ihe Huxi ihe, newe uma’ereko ma’e ihe. Ne ereiko ureànàmeteahy romo ne. A’e rupi aze urepytywà pe nehe, ereiko putar tàmuzgwer waze’eg heruzar har romo nehe, i’i izupe.

10 — Tuwe Tupàn Tuweharupi Wiko Ma’e ikatu ma’e uzapo newe nehe, herazyr. Ko nemenu iànàm wanupe neremiapo ikatu wera’u nemehy pe neremiapo kwer wi. Ta’e nereho kwaw awa ipyahu ma’e hekar pà nemen romo ne xe. Ni hemetarer katu ma’e ni hemetarer ’ym ma’e nerepyhyk kwaw nemen romo. 11 Ekyze zo kury, herazyr. Teko ’aw taw pe har paw ukwaw kuzà ikatu ma’e romo nereko haw wà. Azapo putar wyzài ma’e nereminoz ràm newe ihe nehe. 12 Azeharomoete aiko neànàm romo. A’e rupi tàmuzgwer nepytywà kar ihewe a’e wà, uze’eg imuapyk pà ze’eg kwehe arer rehe a’e wà. Heta amo ae awa neànàm a’e no. Neànàm eteahy romo hekon ihewi a’e. 13 Epyta xe kury. Xo pyhewe zo ehem xe wi nehe. Ku’em mehe zaze’eg putar izupe. Aze ru’u ipurupytywà wer putar nerehe a’e nehe. Aze uputar nehe, ikatu nehe. Aze nuputar kwaw nehe, amume’uahy nepytywà àwàm Tupàn henataromo kury. E’aw wi kury. Eker wi kury, i’i izupe.

14 A’e rupi uker wi Huxi a’e pe ipy huwake kury. Izi’itahy pyhaw upu’àm Moaz kury. Na’ipurexak kar wer kwaw uzehe amo wanupe a’e kuzà rehe we a’e. Na’ipurukwaw kar wer kwaw a’e kuzà a’e pe iho awer rehe amo pe.

15 — Enuhem nekamirpuku kury, ywy rehe imono pà kury, i’i kuzà pe. Omono kuzà ukamirpuku ywy rehe ipupirar pà. Omono arozràn hehe izupe. Heta 20 kir a’e arozràn ipuhuz haw. Uwàuwàn wà. Moaz upytywà Huxi arozràn iwàiwàn pyrer hupir mehe. Omono iaxi’i rehe. Uzewyr Huxi oho taw pe heraha pà kury.

16 Wàpuz me ihem mehe imehy upuranu hehe. — Oho katu aipo, hememyr, i’i izupe. Umume’u Huxi uzeapo ma’e kwer paw izupe.

17 — Umur ko xewar paw ihewe a’e no. — Ezewyr zo nereko haw pe ma’e heraha ’ym pà nemehy pe nehe, i’i ihewe, i’i umehy pe.

18 Na’e i’i Noemi umemytaty kwer pe. — Eàrogatu ma’e uzeapo ma’e ràm nehe kury, hememyr. Ta’e Moaz umuàgy’ygatu putar ko ma’e kutàri nehe kury ’y. Nupytu’u kwaw imuàgy’ygatu ’ym mehe we a’e, i’i izupe.

4

Moaz wereko Huxi a’e

1 Na’e oho Moaz ywy tàpuz wamyter pe har ukenawhu huwake har pe kury. Wapyk a’e pe. A’e ’ar mehe uhem amo Erimerek iànàm etea’u wà a’e pe a’e kury. A’e ’ym mehe Moaz uze’eg hehe Huxi pe a’e. Uze’eg Moaz a’e awa pe kury. — Hemyrypar, i’i izupe. — Ezur xe neapyk pà kury, i’i izupe. Wapyk oho huwake.

2 Na’e Moaz wenoz 10 awa a’e tawhu pe har hemetarer katu ma’e a’e pe wà kury. — Peapyk xe ty wà, i’i wanupe. Wapyk a’e pe wà. 3 Na’e Moaz uze’eg wànàm pe kury. — Noemi uzewyr Moaw ywy wi a’e kury. Ipurume’eg wer oko zaneànàm Erimerek iziwy kwer rehe a’e. 4 A’e rupi heze’eg wer newe hehe ihe. Aze ikatu newe nehe, eme’eg kar a’e ywy teko wanuwihaw wanenataromo nehe, xe wapyk ma’e wanenataromo nehe. Aze nanepurume’eg kar wer kwaw a’e ywy rehe nehe, emume’u neremimutar xe har wanenataromo nehe kury. Ta’e ne ràgypy erepuner ime’eg kar haw rehe ne xe, tàmuzgwer ze’eg awer rupi katete ne xe. Aze nereputar kwaw nehe, ame’eg kar putar ihe nehe, tàmuzgwer ze’eg awer heruzar pà ihe nehe, i’i izupe. — Ame’eg kar putar a’e ywy ihe nehe, i’i a’e awa Moaz pe.

5 — Aze ereme’eg kar a’e ywy nehe, erereko putar Huxi neremireko romo nehe no. Nezewe mehe umàno ma’e kwer iànàm wiko putar a’e ywy izar romo a’e nehe, i’i Moaz izupe.

6 — A’e mehe naputar kwaw ywy ihe. Name’eg kar kwaw ihe nehe. Ta’e aze mo azapo nezewe, napuner iwer mo heru ma’e kwer heremipyhyk ràm ipyhykaw rehe ihe. Tàmuz ze’eg umume’u ime’eg kar haw a’e. 7 A’e rupi eme’eg kar ne nehe, ta’e naputar kwaw ihe xe, i’i izupe. Na’e a’e awa wenuhem uxapat Moaz pe imono pà kury. Nezewe wanemiapo kwehe mehe arer. Aze amo ume’eg amo ywy, omono uxapat ime’eg kar har pe a’e ma’e ime’egaw hexak kar pà teko wanupe.

9 Na’e Moaz uze’eg tuwihawete wanupe kury, teko paw wanupe no. — Pexak heremiapo kwer kutàri arer pe. Ame’eg kar Erimerek ima’e kwer paw Noemi wi ihe. Ame’eg kar Kiriom ma’e paw ihe, Marom ma’e paw ihe no. 10 Areko putar Huxi Moaw ywy rehe arer heremireko romo ihe nehe no. Nezewe mehe umàno ma’e kwer iànàm wiko putar a’e ywy izar romo a’e nehe no. Nezewe mehe teko xe har ima’enukwaw putar Marom her rehe tuweharupi wà, taw izexak kar awer pe wà nehe no. Umuapyk putar her pape rehe wà nehe. Pe xe har pexak a’e ma’e iapo mehe kury, i’i Moaz teko wanupe.

11 — Azeharomoete uruexak neremiapo kwer kwez ure, i’i a’e pe har paw izupe wà. Uze’eg tuwihaw Moaz pe wà. Tuwe Tupàn Tuweharupi Wiko Ma’e upytywà ko kuzà a’e nehe. Ur kwez nereko haw pe a’e kury. Wiko putar Hakew ài Erez ài a’e nehe. Tuwe umur nera’yr tetea’u newe wà nehe. A’e kuzà umur ta’yr tetea’u Zako pe kwehe mehe a’e wà. A’e rupi izuapyapyr heta tetea’u ko ’ar rehe a’e wà. Tuwe ereiko hemetarer katu ma’e romo Merez-Eparat taw pe nehe. Teko paw ukwaw putar nerer wà nehe, neremiapo kwer wà nehe no. 12 Tuwe Tupàn Tuweharupi Wiko Ma’e umur nera’yr tetea’u newe wà nehe. Nezewe mehe nezuapyapyr heta tetea’u putar Perez Zuta ta’yr Tamar imemyr izuapyapyr wazàwe nehe, i’i izupe wà.

13 Na’e weraha Moaz Huxi weko haw pe wemireko romo imuigo kar pà kury. Wiko uzepuhe ma’e romo wà. Tupàn Tuweharupi Wiko Ma’e ikatu Huxi pe. A’e rupi Huxi ipuru’a kury. Imemyrxak kar kury. Awa a’e. 14 A’e rupi kuzàgwer uze’eg oho Noemi pe wà. — Ximume’u Tupàn Tuweharupi Wiko Ma’e ikatu haw nehe. Ta’e umur amo awa neremiàriro romo a’e kury ’y. Tuwe Izaew paw ukwaw her wà nehe. Tuwe umume’u hemiapo kwer amo ’ar mehe wà nehe. 15 Tuwe nemurywete kar a’e nehe. Tuwe uzekaiw katu nerehe nehya’uete mehe nehe no. Nememytaty a’e, kwarer ihy a’e, neamutar katu a’e. Ikatu wera’u newe 7 nememyr awa wanuwi a’e, i’i izupe wà.

16 Upyhyk Noemi kwarer kury. Umur u’uwaromo rehe hupir pà, hehe uzekaiw pà. 17 Hexak mehe kuzàgwer hàpuz huwake har uze’eg uzeupeupe wà. — Uzexak kar kwarer kwez Noemi pe kury, i’i wà. Omono Omez her romo wà. Tua’u mehe umuzàg awa Zexe her ma’e. Zexe umuzàg Tawi. Tawi wiko Izaew wanuwihawete romo a’e.

18 Na’aw Tuwihawete Tawi izypy waner xe wà: Perez umuzàg Ezerom. Ezerom umuzàg Hàw. Hàw umuzàg Aminanaw. Aminanaw umuzàg Nazom. Nazom umuzàg Xaramon. Xaramon umuzàg Moaz. Moaz umuzàg Omez. Omez umuzàg Zexe. Zexe umuzàg Tawi. Upaw.